Polisie waarsku dié wat op aanlynadvertensies reageerFoto: Pixabay.com Die polisie in Noordwes het mense wat op aanlynadvertensies reageer om spesifiek lewende hawe en voertuie te koop, gewaarsku om versigtig te wees ná ŉ voorval waartydens twee mans beroof is. Die waarskuwing is spesifiek gerig aan mense wat op advertensies reageer in die omgewing van Makwassie, Leeudoringstad, Boskuil en Wolmaransstad, het kol. Adéle Myburgh, woordvoerder van die polisie, gesê. Dit kom nadat ŉ man en sy broer verlede maand deur ŉ groep mans aangerand en beroof is toe hulle op ŉ advertensie gereageer het om lewende hawe te koop. Die voorval het in Boskuil naby Makwassie plaasgevind. Myburgh het gesê die verdagtes se modus operandi is glo om potensiële kopers te ontvang en dan vir hulle die produkte of goedere te wys waarin hulle belangstel of om hul te neem na ŉ plek waar die goedere of produkte glo gehou word. “In sommige gevalle sal die verdagtes die potensiële koper selfs ŉ toetsrit laat doen wanneer ŉ motor te koop is en dan die koper beroof van sy of haar persoonlike besittings soos selfone, beursies en kontant.” Volgens Myburgh moet potensiële kopers waaksaam wees wanneer hulle op ŉ advertensie reageer en byvoorbeeld nie iemand na hul huis toe laat kom of die vermeende verkoper by hul huis ontmoet nie, maar eerder afspreek om in ŉ openbare plek te ontmoet soos by ŉ winkelsentrum. Dit is ook beter om nie alleen te gaan wanneer daar op ŉ advertensie gereageer word nie en om mense te laat weet wanneer en waarheen jy gaan. “Indien jy iets koop of verkoop en vir een of ander rede ongemaklik voel tydens die transaksie is dit beter om onmiddellik daar weg te kom.” Volgens Myburgh moet potensiële kopers ook nie groot hoeveelhede kontant by hulle hou nie. “Maak ook onmiddellik spore indien die produk of goedere waarin jy belanggestel het nie op die afgespreekte plek is nie.”